

|  |  |
| --- | --- |
| grb2 | *OBČINA TRBOVLJE*  |
| **ŽUPANJA** |
| Mestni trg 4, 1420 TRBOVLJE, tel.: 0356/34-730, 34-800, faks: 0356/27-986, e-mail: obcina.trbovlje@trbovlje.si |

**POROČILO O IZVAJANJU AKCIJSKEGA NAČRTA ZA NEODVISNO ŽIVLJENJE INVALIDOV V LETU 2017 V OBČINI TRBOVLJE**

|  |  |
| --- | --- |
| **Predsednik** | **Županja občine Trbovlje** |
| **Vesel ŠALJA** |  **Jasna GABRIČ** |

Datum: 31. 1. 2018

Številka: 141-2/2018-1

**KAZALO:**

[**Uvod 3**](#_Toc226256612)

[**Področje obveščanja in osveščanja občanov 4**](#_Toc226256613)

[**Skrb za zdravje 5**](#_Toc226256614)

[**Rehabilitacijski programi 5**](#_Toc226256615)

[**Strokovno podporne storitve in programi 6**](#_Toc226256616)

[**Dostopnost objektov 8**](#_Toc226256617)

[**Izobraževanje otrok in mladostnikov s posebnimi potrebami ter invalidov 8**](#_Toc226256618)

[**Zaposlovanje invalidov 11**](#_Toc226256619)

[**Stalna materialna varnost in vzpodbujanje aktivnega delovanja 1**](#_Toc226256620)**2**

[**Družinsko življenje in spoštovanje osebne integritete 1**](#_Toc226256621)**3**

[**Udejstvovanje na področju kulture 1**](#_Toc226256622)**4**

[**Šport 1**](#_Toc226256623)**5**

[**Verske aktivnosti 1**](#_Toc226256624)**6**

***Uvod***

Projekt »Občina po meri invalidov« je Zveza delovnih invalidov oblikovala na osnovi pobud svojega članstva in je odgovorna nosilka projekta. Oblikovala ga je z namenom, da bi v čim večji meri spodbudila lokalne skupnosti k načrtnim in trajnim dejavnostim za doseganje večje kvalitete življenja invalidov v njihovem primarnem okolju, za njihovo socialno vključenost in sodelovanje v družbenem življenju kraja - za večjo kvaliteto življenja vseh občanov.

Projekt spodbuja občino kot lokalno samoupravno skupnost, da se skladno s svojo vlogo odgovorno odziva na potrebe in interese vseh občanov, torej tudi tistih s tako imenovanimi posebnimi potrebami; da skrbi za čim bolj kvalitetno življenje v skupnosti in pri tem upošteva različnost njihovih potreb in možnosti; da povezuje dejavnost in odgovornost različnih javnih služb, pa tudi gospodarskih dejavnikov v občini. Izjemno pomembno je, da daje civilni družbi prostor/možnost, da uveljavi tvorno svojo vlogo in aktivira svoje člane, torej tudi invalide, v skupnem delovanju.

Uresničevanje projekta je pomembno za vse invalide v občini, saj se odziva na raznovrstne

potrebe in interese invalidov in spodbuja povezovanje in usklajeno delovanje vseh invalidov oziroma invalidskih organizacij na lokalni ravni. Istočasno se projekt odziva tudi na potrebe drugih skupin občanov (na primer starejše) in tako prispeva k večji kakovosti skupnega življenja.

Zveza delovnih invalidov Slovenije uveljavlja s projektom ''Občina po meri invalidov'' nov metodološki pristop k uresničevanju Standardnih pravil za izenačevanje možnosti invalidov. Skladno s svojim statusom reprezentativne invalidske organizacije, poslanstvom, cilji in nalogami organizacije, številnimi mednarodnimi dokumenti, ki jih je dolžna uresničevati država, pa tudi občine in drugi dejavniki, razvija celovito zasnovo uresničevanja teh dokumentov na lokalni ravni. Agenda 22 predstavlja dober praktičen pripomoček. Sprejeta Konvencija o pravicah invalidov daje projektu dodatne možnosti za doseganje ciljev projekta.

Sodobni pogled na invalidnost temelji na človekovih pravicah, na prepovedani diskriminaciji in zagotavljanju enakih možnosti in enakih obvez za vse. Invalidi so ljudje z dolgotrajnimi telesnimi, duševnimi, intelektualnimi in senzoričnimi okvarami, ki jih v vsakdanjem življenju ovirajo ali omejujejo v tem, da bi enako, polno, učinkovito in enakopravno sodelovali v družbi. Zato se vsi, ki lahko pripomoremo k boljšemu življenju invalidov, trudimo, da bi vsak po svojih močeh dodal svoj prispevek k uresničevanju nalog in ciljev, ki smo si jih skupaj zastavili s projektom »Občina po meri invalidov«. V zadnjem letu je bil na tem projektu čutiti pozitiven odziv občanov, društev, organizacij, zavodov, medijev in širše javnosti. Vsak od nas lahko prispeva kamenček v mozaik napredka in vsak kamenček šteje.

Skladno s Pravilnikom Zveze delovnih invalidov Slovenije o podelitvi listine »Občina po meri invalidov« mora občina vsako leto zvezi predložiti poročilo o izvajanju akcijskega načrta za neodvisno življenje invalidov v občini.

Leto 2017 je bilo v splošnem aktivno, kar je razvidno iz poročila. Vsa področja iz akcijskega načrta so dobro zastopana in menimo, da smo dobro sledili zastavljenim ciljem. Zavedamo pa se, da imamo še veliko zastavljenih ciljev in nalog.

***Področje obveščanja in osveščanja občanov***

Z osveščanjem in informiranjem širše in strokovne javnosti je treba zagotoviti dojemanje invalidov kot enakovrednih in enakopravnih članov družbe.

Občina Trbovlje ima svoje kanale obveščanja razpletene preko spletne strani, Facebooka in Twitterja, kjer je vsakodnevno prisotna. Na občinski spletni strani je tudi rubrika «Odgovori in vprašanja novinarjev« in posebna stran namenjena projektu »Občina po meri invalidov«.

Ker pa elektronski mediji ne pridejo v vse domove, smo poskrbeli tudi za vse tiste, ki teh medijev ne spremljajo.

V aprilu 2012 je na vse naslove gospodinjstev v Občini Trbovlje prispel prvi brezplačen izvod časopisa Sr(e)čno Trbovlje. V letu 2017 smo izdali 4 številke časopisa. Z njim želimo vse občane in občanke seznaniti z dogajanjem v občini, z novostmi in raznimi projekti. Vsem ostalim obiskovalcem naše spletne strani pa je naš časopis dosegljiv na povezavi[**Sr(e)čno Trbovlje**](http://www.trbovlje.si/assets/attachments/4788/sre%C4%8Dno%20trbovlje%20-%20%C5%A1tevilka%201.pdf?1333700294), kjer so objavljene tudi tiste novice, ki zaradi prostorske stiske niso v tiskani izdaji. V časopisu s svojimi prispevki sodelujejo tudi humanitarna in invalidska društva, ki aktivno delujejo na področju Trbovelj. Brezplačni časopis so prejela vsa gospodinjstva v Trbovljah. Naklada je bila 7.500 izvodov. Iz proračuna je bilo namenjenih in porabljenih 15.754. € za tisk, oblikovanje, lektoriranje in raznos časopisa Srečno Trbovlje.

Občina Trbovlje na svojih spletnih straneh redno obvešča občane in vse druge uporabnike interneta o aktivnostih v občini. Stran je sproti ažurirana, vsako društvo ali organizacija pa ima možnost brezplačne objave svojih obvestil, novic in vabil.

Sredstva v višini 10.814 € so bila namenjena za objavo novic, razpisov, obvestil, informiranju poslušalcev o delu občinske uprave in občinskega sveta, objavo povabil na različne prireditve in čestitk ob občinskem in državnih praznikih na lokalnih radijskih postajah.

Lokalne televizije v svoj program vključujejo vse pomembne dogodke v občini. Gre za programsko sodelovanje po pogodbi z lokalno televizijo in sicer za objave, ki se nanašajo na informiranje o delu občine, občinskega sveta, delu društev, podjetij, zavodov in občanov; objave intervjujev z županjo ter objave obvestil, oglasov in voščil, snemanje ter predvajanje občinskih sej in drugih prireditev, objave obvestil županje na videostraneh, snemanje in predvajanje novinarskih konferenc ipd..V ta namen je bilo iz proračuna občine Trbovlje porabljenih 12.529 €.

Obveščanje poteka tudi preko elektronskih in tiskanih medijev v Zasavju. Sodelujemo s portalom ZON in Zasavskim tednikom. V ta namen smo porabili 4.261 €.

Društvo invalidov ima pri svojih prejšnjih prostorih, na Ulici 1. junija, postavljeno informativno tablo, kjer redno obvešča svoje člane in tudi druge občane o dogajanju v društvu.

V vzgojno izobraževalne zavode,vrtce in osnovne ter srednje šole, so integrirane osebe s posebnimi potrebami, tako da lahko ostali otroci razvijajo pozitiven odnos do različnosti, invalidnosti pa tudi starosti. Gimnazija Trbovlje ima v svojem programu dela tudi prostovoljno delo v Domu upokojencev in VDC Zagorje, kjer dijaki nudijo družabništvo, saj je tudi tako delo ena izmed oblik izobraževanja na tej srednji šoli.

Področje obveščanja občanov je s strani občine financirano v zadostnem obsegu, zato menimo, da so informacije vsem, ki si jih želijo, dobro dostopne. Zavedamo se pomembne vloge vseh medijev pri ozaveščanju javnosti, zato medije redno seznanjamo o vseh novostih.

***Skrb za zdravje***

Program Droga Občina Trbovlje razpiše na podlagi Pravilnika o sofinanciranju programa Droga, v katerem je opredeljeno, da se sofinancirajo posamezni programi izvajalcev, namenjeni informiranju v zvezi z drogami, organizaciji raznih predavanj na temo drog in drugim dejavnostim v zvezi s preprečevanjem tovrstne odvisnosti.

Pogodbe smo sklenili s sedmimi izvajalci (Osnovna šola T. Čeč Trbovlje, Srednja tehniška in poklicna šola Trbovlje, Gimnazija in ekonomska srednja šola Trbovlje, Zdravstveni dom

Trbovlje, ŠHD Človek, OŠ Ivana Cankarja Trbovlje in SOCIOS-Zavod socialnih storitev). Za ta namen je bilo porabljenih 3.870 EUR.

Občina Trbovlje je po zakonu zavezanka za plačilo obveznega zdravstvenega zavarovanja za tiste občane, ki so državljani Republike Slovenije, s stalnim prebivališčem v občini Trbovlje, brez prejemkov in niso zavarovani iz drugega naslova. Občina krije tudi obvezno zdravstveno zavarovanje za otroke do 18. leta, ki zaradi različnih razlogov ne morejo biti zavarovani po starših, skrbnikih. Za zdravstveno zavarovanje občanov je bilo leta 2017 porabljenih 289.244 € kar je omogočilo zavarovanje cca. 769 upravičencem mesečno.

V letu 2017 je bil sklenjen Dogovor o sofinanciranju programa celostne terapevtske obravnave z motnjami v razvoju med Občino Trbovlje, Občino Zagorje, Občino Hrastnik in Zdravstvenim domom Trbovlje. Program v razvojnem oddelku Vrtca Trbovlje izvaja diplomirana delovna terapevtka s specialnimi znanji (Bobath RNO za delo z otroki) v okviru celostne obravnave otrok z motnjami v razvoju . Otroci so v tem času precej napredovali, izboljšala se je njihova motorika, govor, drža telesa je lepša, pri individualnem delu zdržijo dlje. S strokovnimi delavci v oddelku je delovna terapevtka delila svoje izkušnje, svoje znanje, pripomogla je pri načrtovanju dela s svojimi idejami ter nasveti o dejavnostih ter uporabi didaktičnih sredstev. Starši otrok so z njenim vključevanjem v skupino in individualnim delom z njihovimi otroki zelo zadovoljni. Opazili so napredek pri svojih otrocih.

V ta namen smo dali 3.311 €.

***Rehabilitacijski programi***

Občina Trbovlje vsako leto pripravi razpis za dodelitev sredstev iz občinskega proračuna, posebej za invalidske ter humanitarne organizacije in posebej za šport ter kulturo.

Posameznim humanitarnim organizacijam in društvom so sredstva dodeljena na osnovi javnega razpisa. Na razpisu so bila odobrena sredstva 28 društvom. Občina je iz svojega proračuna financirala 12 društev s sedežem v Trbovljah in 16 društev s sedežem izven Trbovelj, vendar pa so njihovi člani tudi občani naše občine. Sredstva so bila namenjena za financiranje socialnih programov, v katerih so vključena tudi sredstva za rehabilitacijske programe. Porabljenih je bilo 17.778 €. 70 % teh sredstev se je po merilih in kriterijih pravilnika razdelilo na društva, ki imajo sedež v Trbovljah, 30 % sredstev pa na društva, ki imajo sedež izven Trbovelj, vendar so njihovi člani tudi občani naše občine.

Na podlagi mnenja zdravstvene službe otroškega dispanzerja Zdravstvenega doma Trbovlje občina, zaradi visoke stopnje obolelosti otrok na dihalih, vsako leto sofinancira rehabilitacijo oziroma letovanje obolelih otrok na dihalih in rehabilitacijo otrok z zdravstvenimi težavami iz socialno ogroženih družin. Otroški dispanzer Zdravstvenega doma Trbovlje že vrsto let sodeluje pri izboru in nadzoru otrok, ki v organizaciji Društva prijateljev mladine Trbovlje letujejo v otroških letoviščih. Letovanja v otroškem letovišču Savudrija se je udeležilo 19 otrok z zdravstveno indikacijo. Za ta namen smo porabili 6.000 EUR.

Občina je skladno z zakonodajo s področja socialnega varstva dolžna zagotavljati tudi mrežo javne službe za izvajanje socialno varstvene storitve pomoč družini na domu. V občini Trbovlje izvaja to dejavnost Dom upokojencev Franca Salamona Trbovlje. V letu 2017 je bilo za ta namen porabljenih 107.282 €. Število upravičencev do pomoči na domu se giblje od 70-80, storitev pa je izvajalo deset socialnih oskrbovalk DUFS Trbovlje. Z izvajanjem pomoči na domu se zmanjša število čakajočih za sprejem v domsko oskrbo, ta oblika oskrbe pa je tudi bistveno cenejša od institucionalnega varstva.

Skladno z veljavno zakonodajo je občina, poleg Ministrstva za delo družino in socialne zadeve, sofinancirala dejavnost Centra za socialno delo. Za ta namen je bilo v letu 2017 porabljenih 1.000 €.

Občina Trbovlje je podprla humanitarno prireditev Tek in hoja za upanje in prispevala 400 € za nakup rehabilitacijskega pripomočka MotoMed 2. Učinki pripomočka so predvsem zmanjševanje krčev oz. zakrčenosti, povečanje fleksibilnosti, izboljšanje sposobnosti hoje in preprečuje posledice, ki nastanejo zaradi nastanka pomanjkanja gibanja. Pripomoček bo koristen predvsem za uporabnike s cerebralno paralizo.

***Strokovno podporne storitve in programi***

Različnost je ena izmed tematik, ki so redno na programu dejavnosti Mladinskega centra Trbovlje. Z različnimi aktivnostmi, orodji (delavnice, razstave, pogovorni večeri) obravnavajo teme različnosti z namenom, spodbujanja strpnosti in sožitja med ljudmi. Letno izvajajo tudi aktivnosti s področja humanitarnosti.

Mladinski center Trbovlje je koordinator projektov Evropske prostovoljne službe, v okviru katerih VDC in Šent Trbovlje gostita evropske prostovoljce, ki se vključujejo v delo obeh organizacij.

Dnevni center ŠENT Trbovlje je javni, verificirani socialno varstveni program, ki v lokalnem okolju predstavlja pomemben del dopolnitve javne službe socialnega varstva na področju duševnega zdravja. Leta 2017 se je v individualno, skupinsko, timsko in skupnostno delo vključevalo 138 posameznikov s težavami v duševnem zdravju in njihovi svojci iz Trbovelj in ostalih zasavskih občin. Program je namenjen psihosocialni rehabilitaciji in prevzema organizacijo dnevnih aktivnosti, je strokovno voden in se izvaja v skladu s Kodeksom etičnih načel v socialnem varstvu. Osnovni cilj programa je doseči čim višjo stopnjo psihosocialne rehabilitacije in okrevanja oseb s težavami v duševnem zdravju. Dnevni center je nepogrešljiv na poti k večji samostojnosti in učenju uspešnega razreševanja vsakdanjih težav ter prevzemanja vloge v družbi.

V program Socialna vključenost je bilo v letu 2017 vključenih 7 posameznikov z odločbo o nezaposljivosti po zaključeni zaposlitveni rehabilitaciji. So edini izvajalci tega programa v Trbovljah. Program se je izkazal kot nujno potreben v lokalnem okolju, saj posameznikom prinaša možnost zaposlitve v varnem, strukturiranem okolju in hkrati preko izvajanja naročenih del nudi sodelovanje s podjetji v lokalnem okolju, ki na ta način spoznavajo tudi področje duševnega zdravja, s tem pa se pomembno razbija stigma, ki jo prinašajo težave v duševnem zdravju in uresničuje poslanstvo ŠENT-a.

Društvo invalidov se je v letu 2017 pri svojem delu srečeval z različnimi težavami – veliko je bilo problemov z uveljavljanjem delovnopravnih pravic invalidov. Te so razreševali z brezplačno pravno pomočjo na Društvu invalidov Trbovlje s pomočjo prostovoljcev pravne stroke, enkrat mesečno pa so se lahko invalidi obrnili po pravni nasvet na ZDIS-u, kjer so jim prisluhnili univ.dipl. pravniki iz Pravno informacijskega centra Ljubljana. Na ta način so dobili ustrezno informacijo glede nadaljnjih postopkov. Reševali so socialno stisko in dodelili nekaj enkratnih finančnih pomoči. Ustrezno so uredili predprostor pri vhodu v prostore društva, ki je sedaj prijaznejši do invalidov. Ta prostor bo primeren tudi za razne oblike izobraževanja – v decembru so že organizirali za širšo javnost predavanje o demenci. V okviru programa dela smo invalidom omogočili socializacijo, ohranjevanje zdravja na kopalnih dnevih, kulturno udejstvovanje – sekcija ročnih del, pevski zbor, izobraževanja in rekreacijo.

Na podlagi veljavne zakonodaje s področja socialnega varstva ima pravico do izbire družinskega pomočnika polnoletna oseba s težko motnjo v duševnem razvoju ali težko gibalno ovirana oseba, ki potrebuje pomoč pri opravljanju vseh osnovnih življenjskih potreb (invalidna oseba). Družinski pomočnik je oseba, ki invalidni osebi nudi pomoč, ki jo le-ta potrebuje, lahko je tudi družinski član. Družinski pomočnik ima pravico do delnega plačila za izgubljeni dohodek v višini minimalne plače oz. sorazmernega dela plačila za izgubljeni dohodek v primeru dela s krajšim delovnim časom od polnega. Sredstva za delno plačilo za izgubljeni dohodek in del prispevkov za socialno zavarovanje zagotavlja občina. O tej pravici na podlagi javnega pooblastila z odločbo odloči pristojni center za socialno delo. V letu 2017 je imelo status družinskega pomočnika devet oseb, za sofinanciranje delnega plačila za izgubljeni dohodek družinskim pomočnikom je bilo porabljenih 107.122 €.

***Dostopnost objektov***

Dostopnost je širok pojem, ki ne obsega le dostopa do grajenega okolja in odprave arhitektonskih ovir, temveč tudi dostop do informacij oziroma komunikacij in s tem omogoča invalidu vključitev v širše družbeno okolje oziroma v vse sfere človekovega življenja, kot so na primer izobraževanje, zaposlovanje, vključevanje v politično, športno in kulturno življenje ter dostopnost do zdravstvenih, socialnih in drugih storitev. Dostopnost daje invalidu možnost vključevanja v socialno, ekonomsko in politično življenje.

Občina Trbovlje ima na svojih javnih površinah na voljo 37 parkirnih mest za invalide. V Trbovljah imamo 500 upravičencev do invalidske parkirne karte. Na novo je bilo označeno 1 parkirno mesto za invalide in to na Pokopališču v Gaberskem..

Pri nadzoru mirujočega prometa občinski redarji posebno pozornost posvečajo parkiranju vozil na mestih, ki so namenjena invalidom.

O**b mednarodnem dnevu invalidov, ki ga obeležujemo 3. decembra, je Fakulteta za varnostne vede, Javna agencija RS za varnost prometa in Mestna občina Ljubljana nadaljevala s kampanjo in spremljajočimi aktivnostmi »Parkiraj izgovore drugam! Ne na mesta, rezervirana za invalide«, ki vključuje tako ozaveščanje širše javnosti o neopravičenosti in posledicah parkiranja na mestih rezerviranih za invalide, strokovne posvete in tudi poostren nadzor nad neupravičenim parkiranjem. Kampanji se je pridružilo kar 24 slovenskih občin, od tega vseh 11 mestnih občin.**

V decembrski akciji "Parkiraj svoje izgovore drugam" v kateri je sodelovala tudi Občina Trbovlje, redarji niso zaznali večjih kršitev. V vseh treh občinah so bile v času akcije (14 dni) zaznane 3 kršitve. Ugotavljamo, da se stanje izboljšuje, saj je vsako leto manj kršitev.

Nadzor na mestih za invalide je za MIR Zasavje prioritetni in se izvaja vsakodnevno. Leta 2017 je bilo zaznanih 46 kršitev napačnega parkiranja na parkiriščih za invalide.

V Društvu upokojencev Trbovlje ugotavljajo, da imajo upokojenci-invalidi, ki živijo v stanovanjskih blokih otežen dostop do stanovanja. Živijo v starejših bivalnih stavbah, kjer je vhod v stavbo ali stanovanje nedostopen za upokojence, ki so na vozičku ali imajo druge hude bolezni (multipla skleroza itd). Stanovanjske stavbe so grajene brez ustreznih klančin in dvigal.

Obiskovalcem pokopališča v Trbovljah je na voljo električno vozilo, ki brezplačno vozi obiskovalce pokopališča po pokopališkem parku. Namenjeno je predvsem prevozu starejših in invalidnih oseb. Postajališče vozila je na parkirišču pred pokopališčem. Električno vozilo je ekološko, skoraj neslišno prevozno sredstvo, prilagojeno potrebam uporabnikov.

Društvo invalidov ugotavlja, da se izboljšuje problematika dostopnosti do večstanovanjskih objektov, saj se skupaj z upravniki, stanovalci odločajo za ureditve klančin.

V proračunu za leto 2017 je bilo planiranih 35.000 € za ureditev klančine med DDT in sosednjim objektom. Žal ni prišlo do realizacije, saj se z lastnikom dela zemljišča, na katerem je predvidena izgradnja klančine, nismo uspeli dogovoriti glede odkupa zemljišča. Želeli smo spremeniti projekt za klančino in jo prestaviti v celoti na lastno zemljišče, vendar pa bi zaradi potrebne višine podpornega zidu, v tem primeru potrebovali gradbeno dovoljenje in s tem tudi soglasje prej omenjenega lastnika sosednje parcele. Ker pa se lastnik ne strinja z izgradnjo klančine in ne želi dati niti soglasja za izgradnjo, realizacije ni bilo. Potrebno bo poiskati drugo rešitev. Ena izmed možnosti pa je tudi izgradnja dvigala pri Mladinskem centru Trbovlje.

***Izobraževanje otrok in mladostnikov s posebnimi potrebami ter invalidov***

V Republiki Sloveniji morajo biti v skladu s 56. členom ustave vsem državljanom zagotovljene enake pravice in možnosti izobraževanja in usposabljanja. Izobrazba je pomembna za razvoj človeka in njegovo udeležbo v družbi, za vstop na trg delovne sile in za razvoj osebnih zmogljivosti. Zato morajo biti invalidom dane enake možnosti udeležbe v celotnem izobraževalnem sistemu v rednih in posebnih programih na vseh stopnjah – od predšolske vzgoje do visokošolskega izobraževanja.

Izobraževalni sistem v Republiki Sloveniji temelji na usmerjanju otrok s posebnimi potrebami v zanje najprimernejše programe vzgoje in izobraževanja, s poudarkom na njihovem vključevanju v redne vzgojno-izobraževalne oblike. Zakon o usmerjanju otrok s posebnimi potrebami na konceptualni in sistemski ravni skupaj z drugimi področnimi zakoni ureja vzgojo in izobraževanje otrok s posebnimi potrebami za celotno vertikalo od vrtcev, osnovne šole, splošnega srednjega, poklicnega in strokovnega izobraževanja (ki vključuje tudi višje strokovno izobraževanje).

V Vrtcu Trbovlje imajo v razvojnem oddelku v enoti Mojca vključenih 6 otrok. Fantek, ki je težko gibalno oviran, ki ima tudi težjo motnjo v duševnem razvoju, uporablja prilagojen invalidski - otroški voziček. V oddelku je še 5 otrok z zmerno motnjo v duševnem razvoju, ki pa niso gibalno ovirani. Z dostopom nimajo težav. Poskrbeli so tudi za ustrezno notranjo opremo (blazine in različne didaktične igrače).

V vseh enotah Vrtca Trbovlje imajo v letu 2017/18 v 9. rednih oddelkih integriranih 15 otrok s posebnimi potrebami in dodatno strokovno pomočjo, 3 otroci pa so v postopku pridobivanja odločbe.

Vrtec Trbovlje izvaja veliko programov, ki pa ne morejo biti vključeni v ekonomsko ceno storitve, kot so športne aktivnosti, ekološki programi, prireditve za otroke vrtca in izven, itd.

Sredstva za dodatne programe vrtca so bila v planu 2017 načrtovana in namensko porabljena v višini 3.600 €.

Na osnovni šoli Tončke Čeč v preteklem letu niso imeli organiziranega predavanja na temo drugačnosti in invalidnosti. Dejstvo pa je, da vsakodnevno živijo drugačnost, saj na šoli izvajajo osnovnošolski program z nižjim izobrazbenim standardom, kamor so vključeni učenci, ki imajo posebne potrebe (10 učencev). Na redni osnovni šoli imajo 50 učencev, ki so usmerjeni kot učenci s posebnimi potrebami z dodatno strokovno pomočjo. Število učencev se med letom spreminja. Ti učenci so pri izobraževanju deležni vseh prilagoditev v skladu z izdanimi odločbami Komisije za usmerjanje oziroma s strokovnim mnenjem.

Dostopnost za invalide (in otroške vozičke) je na OŠ Ivana Cankarja Trbovlje urejena na zadnji strani šole, in sicer skozi požarna vrata v pritličju. Za morebitne invalide na vozičkih, ki bi/bodo v bodoče obiskovali OŠ Ivana Cankarja Trbovlje, bi bilo potrebno urediti dostop do vseh nadstropij, do telovadnice, knjižnice in do sanitarij. Ob energetski sanaciji šole poleti 2017 se posebnih dostopov za invalide ni urejalo. Želimo si, da v Občini Trbovlje prilagodimo eno osnovno šolo za gibalno ovirane otroke. Po strokovni presoji, bi bila najprimernejša OŠ Ivana Cankarja. V ta namen smo naročili strokovno presojo in izdelavo projektne dokumentacije za izgradnjo dvigala, ureditev sanitarij in dostopa do telovadnice. V ta namen smo namenili 12.332 €. Upajmo, da se najde denar tudi za realizacijo tega projekta.

Učence seznanjajo in vzgajajo v smeri spoštovanja različnosti. V luči teh načel strokovni delavci šole delujejo že v okviru konkretnih učnih situacij, še posebej pa v okviru naravoslovnih dni in drugih specifično usmerjenih aktivnosti ter v okviru ur oddelčne skupnosti. Pomembno je tudi to, da v primeru nerazumevanja, netolerantnosti ali celo konfliktnosti takoj ustrezno reagirajo.

Strokovni delavci šole so se v letu 2017 spoznali z bolezenskimi posebnostmi učencev, ki obiskujejo šolo: spoznali so lastnosti njihovih dolgotrajno bolnih učencev ter načine prve pomoči; na dvodnevnem izobraževanju (avgust 2017) pa so spoznali potrebo po ničelni toleranci do nasilja v šoli, saj so nasilju, pogosteje sicer verbalnemu kot fizičnemu, izpostavljen prav učenci s posebnimi potrebami.

Šola je partner v večletnem projektu z OŠ dr. Slavka Gruma iz Zagorju (OŠ s prilagojenim programom), ki ima veliko izkušenj in znanja s poučevanjem in celostnim obravnavanjem učencev s posebnimi potrebami.

Petošolci so se z drugačnostjo seznanili med dnevom dejavnosti na OŠ dr. Slavka Gruma v Zagorju, šestošolci in sedmošolci pa v Varstveno delovnem centru v Zagorju. Ti dve obliki dela ohranjajo že nekaj let in ju bodo v bodoče še nadgradili.

Na šoli je sicer štiriindvajset (24) učenk oz. učencev s posebnimi potrebami, ki jim nudijo različne oblike pomoči za premagovanje primanjkljajev, ovir oz. motenj s strani logopeda in/ali specialnega pedagoga in/ali pedagoga ter za premagovanje učnih primanjkljajev s strani učitelja. Za vse te učence se izvajajo tudi svetovalne storitve, ki jih izvajajo vsi strokovni delavci šole.

Za učence z motnjami pozornosti in veliko težnjo po gibanju so kupili eno kinestetično mizo, ki jo uporablja učenec prvega vzgojno-izobraževalnega obdobja, in nekaj kinestetičnih preprog, namenjenih štetju, črkovanju in gibanju, ter več ravnotežnih blazin, ki so zdrava popestritev pouka.

Tudi gibanje po energetsko sanirani in v celoti obnovljeni šolski telovadnici je za vse učence, še posebej pa za tiste s posebnimi potrebami, bolj zdravo. Za energetsko sanacijo OŠ Ivana Cankarja smo porabili 799.534 €.

Na OŠ Trbovlje s podružnico Alojza Hohkrauta in podružnico Dobovec je v šolskem letu 2017/18 vključenih 575 učencev. Na OŠ Trbovlje imajo enega gibalno ovirana učenca, eden je na podružnični šoli Alojza Hohkrauta. V oddelkih (3. in 9. razred), ki jih obiskujeta ta dva učenca, se o tej temi vsakodnevno pogovarjajo. Februarja 2017 so na podružnici organizirali pogovor na temo drugačnosti.

Oba učenca imata v času pouka spremljevalki, ki jima dnevno pomagata premagovati ovire, ki jih predstavljata šolski zgradbi. Z odločbo komisije za usmerjanje so določene prilagoditve glede dela pri nekaterih predmetih, ki zahtevajo ročne in gibalne spretnosti ter sta oproščena pouka športa.

V letu 2015 je bila pri OŠ Trbovlje urejena klančina za invalide, ki omogoča lažji dostop do telovadnice, poslovnih prostorov šole in nekaterih učilnic. Višji nivoji šole so za invalidne osebe še vedno težko dostopni. V letu 2016 so na podružnični šoli Alojza Hohkrauta v sodelovanju z Občino Trbovlje poskrbeli za stopniščni vzpenjalec, ki učencu omogoča dostop v višja nadstropja šole.

V letu 2017 so na Gimnaziji in ekonomski srednji šoli Trbovlje v okviru preventivnih dejavnosti na prvi šolski dan za vse dijake izvedli predavanje »Še vodno vozim – vendar ne hodim«. Predstavnik zavoda »VOZIM«, ki je zaradi prometne nesreče v mladosti sedaj paraplegik, je dijakom predstavil svojo življenjsko izkušnjo, opozoril na pomen varnega obnašanja vseh udeležencev v prometu, poudaril je izogibanje alkoholu in drugim psihoaktivnim substancam ter pojasnil, s kakšnimi ovirami in izzivi se srečuje kot gibalno ovirana oseba. Za dijake 2. letnikov gimnazije in dijake 4. letnika, ki so si izbrali maturitetni predmet psihologija, sta študentki psihologije izvedli delavnico »Mind the Mind«, ki je usmerjena v destigmatizacijo duševnih bolnikov.

Na Gimnaziji in ekonomski srednji šoli Trbovlje se izobražuje 8 dijakov s posebnimi potrebami, od tega so trije dolgotrajno bolni in pet dijakov s primanjkljaji na posameznih področjih učenja. Dolgotrajno bolni, ki so odsotni več kot dva meseca, imajo pravico do ur dodatne strokovne pomoči, sicer pa imajo vsi napovedano pisno in ustno ocenjevanje, po potrebi podaljšan čas pisanja. Nekateri imajo toleranco specifičnih napak, ki izvirajo iz motnje, povečavo teksta in večje razmike, po potrebi manjše število ocen, ocenjevanje v individualni situaciji ali manjši skupini, poudarek na ustnem ocenjevanju, večjo težo ustne ocene pri zaključevanju, primeren sedežni red, prilagojena navodila pri ocenjevanju, pomoč psihologa za premagovanje primanjkljajev, zagotovitev fotokopij v primerih daljše odsotnosti, prilagoditev ali oprostitev športne vzgoje, dovoljeno uporaba markerjev, upoštevanje psihofizičnega stanja pri ocenjevanju (menjava termina ocenjevanja).

Že več let opozarjajo, da zgradba, v kateri delujejo, ni prilagojena za gibalno ovirane osebe. Situacije, ki nastanejo (npr. poškodba dijaka – uporaba bergel), rešujejo v okviru danih možnosti, in sicer spremenijo razpored pouka tako, da ima oddelek, v katerem je poškodovani dijak, pouk - koliko je mogoče - v stalni učilnici v pritličju.

STPŠ Trbovlje ima prostore na Šuštarjevi v celoti prilagojene invalidom na vozičkih. Na šoli imajo v 1. letniku dijaka, ki je opredeljen kot težko gibalno oviran dijak. Dijak ima urejen ustrezen dostop do šole in učilnic, primeren stol in mizo, zaradi težav z grafomotoriko lahko dijak pri pouku uporablja računalnik, ima pa tudi prilagoditve pri preverjanju in ocenjevanju znanja. No novo so prilagodili tudi dostop za invalide na lokaciji Novi dom.

V letu 2017 so organizirali predavanje »Še vedno vozim, vendar ne hodim«. Na STPŠ se izobražuje 37 dijakov z odločbo o različnih prilagoditvah.

Sredstva v višini 4.482 € smo namenili za sofinanciranje programov v okviru OŠ Slavka Gruma v Zagorju.

Za prevoze osnovnošolcev v šolo je bilo v letu 2017 porabljenih 269.974 €. Občina je v skladu z zakonodajo zagotavljala brezplačen prevoz v šolo osnovnošolcem, ki so od šole oddaljeni več kot 4 km, oz. manj, če ni varne poti. V šolo se je dnevno vozilo okoli 200 osnovnošolcev. Poleg tega pa smo sofinancirali tudi prevoze v OŠ Slavka Gruma v Zagorju.

Sredstva za štipendije so bila v letu 2017 porabljena v višini 22.366 €. Štipendiramo 12 štipendistov, ki prejemajo štipendije za nadarjene in »druge«, katere so vezane tudi na dohodek. V letu 2009 je bil sprejet nov Pravilnik o štipendiranju, v katerega smo vključili tudi štipendijo za študenta oz. študentko s posebnimi potrebami. V šolskem letu 2016/17 sta bili razpisani in podeljeni 2 štipendiji za študenta oz. študentko s posebnimi potrebami.

***Zaposlovanje invalidov***

Tako kakor izobrazba sta tudi delo in zaposlitev za invalide ključnega socialno-ekonomskega pomena pri samostojnem življenju. Zaradi nižje izobrazbe imajo običajno manjše izhodiščne možnosti pri zagotavljanju zaposlitve, službo hitreje izgubijo in težko napredujejo. Omejitve pri delu zaradi zmanjšane ali omejene delovne zmožnosti dodatno postavljajo invalida v slabši položaj pri vključevanju na trg delovne sile. Zaradi omejitev potrebuje ustrezne prilagoditve delovnega mesta in delovnega okolja. Zato je treba zagotavljati ukrepe, ki bodo invalidom omogočali večjo zaposljivost z različnimi programi in usposabljanjem. Delodajalce je treba seznaniti z možnostjo prilagoditve delovnega okolja in delovnega mesta, invalide pa spodbujati k dejavnemu iskanju zaposlitve.

Zakon o zaposlitveni rehabilitaciji in zaposlovanju invalidov nalaga Zavodu RS za zaposlovanje vrsto dejavnosti na področju ugotavljanja in zaposlovanja invalidov. Po tem zakonu je Zavod pristojna institucija, ki določeni skupini oseb z okvaro zdravja in zmanjšano delovno zmožnostjo, ki sicer po drugih predpisih ne more pridobiti statusa invalida, le-tega ugotovi po določenem, predpisanem postopku in odloča o drugih pravicah invalida. Govorimo o postopkih odločanja za priznanje statusa invalida, priznanje pravice do zaposlitvene rehabilitacije in ugotavljanja zaposljivosti.

V letu 2017 je bilo v občini Trbovlje vključenih v postopke zaposlitvene rehabilitacije 27 brezposelnih oseb.

V občini Trbovlje se je v letu 2017 zaposlilo 40 registriranih invalidnih brezposelnih oseb.

Javna dela se kot poseben program aktivne politike zaposlovanja izvajajo v okviru ukrepa kreiranja delovnih mest, ki je namenjen spodbujanju delovne in socialne vključenosti ter izboljšanju usposobljenosti in delovnih veščin ranljivih skupin brezposelnih oseb.

Partnerji pri izvajanju programov javnih del so poleg Zavoda za zaposlovanje, še naročniki (Občina) in izvajalci programov javnih del.

Za vsak program javnega dela mora obstajati javni interes. Obstoj javnega interesa zagotavlja naročnik programa javnega dela. Naročniki so občine, pristojna ministrstva ali ustrezna strokovna organizacija (npr.: NUK, Univerza, ipd.). Javna dela lahko izvajajo neprofitni delodajalci.

Občina Trbovlje je preko programov javnih del omogočila zaposlitev ljudem, ki jim je potrebno zagotoviti sredstva za pokrivanje stroškov razlike plač udeležencev (10%) in regres za letni dopust. Za udeležence, katerih plača ne dosega minimalne plače, pa je potrebno še plačati prispevke za socialno varstvo v skladu z zakonom, ki ureja prispevke za socialno varnost in kot osnovo upošteva minimalno plačo.

Občina Trbovlje podpira politiko zaposlovanja preko javnih del in v bistvu vsem izvajalcem, ki so zainteresirani za izvajanje javnih del, to tudi omogoči. V letu 2017 smo omogočili zaposlitev 60 javnim delavcem. Javna dela so izvajali v 20 neprofitnih organizacijah (različna društva, zavodi, socialna podjetja). V program javnih del je bilo vključenih tudi nekaj invalidnih oseb. Za program javnih del smo v letu 2017 porabili 95.219 €.

Za prevoze občanov Trbovelj v Varstveno delovni center v Zagorju, katerega izgradnjo je sofinancirala tudi občina Trbovlje, smo namenili 9.750 €. Skupaj z Varstveno delovnim centrom zagotavljamo brezplačen prevoz zaposlenim pod posebnimi pogoji za duševno in telesno prizadete, ki so občani naše občine. V lanskem letu je bilo v VDC Zagorje vključenih 34 uporabnikov iz Trbovelj, 6 uporabnikov je nastanjenih v institucionalnem varstvu, za 4 pa doplačujemo storitev bivanja, 2 uporabnika pa sta z odločbo o nezaposljivosti vključena v program socialne vključenosti.

V letu 2017 je Občina Trbovlje izpolnila svoje obveznosti glede nadomestne izpolnitve kvote, saj ima občina dolžnost zaposlovanja invalidnih oseb 2 % od celotnega števila zaposlenih. Z invalidskim podjetjem SINET d.o.o. in Fortuna PIL ima sklenjeno pogodbo o poslovnem sodelovanju za nadomestno izpolnitev kvote.

***Stalna materialna varnost in spodbujanje aktivnega delovanja***

Invalidi so izpostavljeni večjemu tveganju revščine kakor drugi ljudje, še posebej se to izraža v zadnjih letih globalne finančno-gospodarske in javno-dolžniške krize na evrskem območju. Zato je treba sprejemati ustrezne ukrepe za socialno varnost, da bi zagotovili ustrezno življenjsko raven invalidov. Pri tem je treba upoštevati, da se invalidi in njihove družine ali bližnji pogosto srečujejo z višjimi stroški, ki nastanejo zaradi invalidnosti, kakor drugi ljudje.

V mesecu juniju 2015 smo na Občini Trbovlje odprli »Občinsko blagajno«, ki je namenjena

občanom za plačevanje položnic brez provizije. Občani lahko plačujejo položnice za storitve

nekaterih javnih zavodov in drugih uporabnikov. Občinska blagajna je odprta dvakrat tedensko, za njeno delovanje pa smo porabili 2.500 €, ki se nanašajo na tekoče stroške za delovanje (storitve odvoza denarja, najem dnevno nočnega trezorja). Prostor je v pritličju, tako da je omogočena nemotena uporaba tudi gibalno oviranim osebam.

Starši s stalnim prebivališčem v naši občini so v letu 2017 prejeli za novorojenčka darilne bone v vrednosti 60 €, darilni bon za enoletno članarino v Knjižnici Toneta Seliškarja in mesečni koledar, ki ga je v ta namen naredil Jože Ovnik. Prejemnikov paketov je bilo v 133.

Glede na težko socialno situacijo v naši občini je potrebno občanom zagotoviti tudi oblike

pomoči za premostitev trenutne socialne ogroženosti. V ta namen vsako leto občina sklene

pogodbo z Območnim združenjem Rdečega križa Trbovlje.

Za leto 2017 je bila sklenjena pogodba o dodeljevanju različnih oblik socialnih pomoči (plačilo položnic Elektra, Komunale, Vzajemne, Spektra in nabava prehrambnih paketov, enkratne pomoči) občanom z Območnim združenjem Rdečega križa. Skupno smo iz proračuna za ta namen porabili 20.147 € sredstev. Iz teh sredstev so bila sofinancirana tudi kosila socialno ogroženim učencem iz občine Trbovlje ter dietna kosila za učenca, ki potrebuje posebej pripravljeno hrano. Vsi ti učenci obiskujejo OŠ Dr. Slavka Gruma v Zagorju, ki je namenjena izobraževanju otrok s posebnimi potrebami. Znesek seveda ne zadostuje za pokritje vseh potreb naših socialno šibkih občanov, vsekakor pa bistveno pripomore k lajšanju trenutnih socialnih stisk.

Za plače in materialne stroške OZ Rdečega križa smo v letu 2017 realizirali 70.056 €. Sredstva so bila namenjena za plače zaposlenih delavk, za plačilo materialnih stroškov (komunalne storitve, najem prostorov, električna energija itd.). Rdeči križ je vse leto izvajal svojo osnovno humanitarno dejavnost – pomoč socialno in drugače ogroženim občanom Trbovelj, krvodajalstvo, izobraževalne programe itd. V okviru RK Trbovlje deluje tudi Menažka, prenovljena razdeljevalnica hrane, kjer razdeljujejo viške hrane iz Mercatorja, Spara in Tuša. Hrano iz trgovin v Menažko pripeljejo prostovoljci RK Trbovlje. Dnevno se v razdelilnici oglasi med 30 in 40 ljudi, ki so vpisani v sistem oziroma svoj status dokažejo z odločbo.

Razdelilnico so s skupnimi močmi omogočili tisti, ki so prispevali svoje znanje, delo in material. **Slavi Gala** je poskrbela, da Menažka ustreza standardom HACCP smernic in navodilom Inšpektorata za varno hrano. Logotip je izdelal in doniral **Jože Ovnik**. Prostor je Rdečemu križu v uporabo dala Občina Trbovlje.

Za subvencioniranje mesečnih vozovnic za upokojence smo v letu 2017 porabili 11.637 €.

Mesečno smo subvencionirali vozovnice več kot 260 upravičencem.

Med te prevoze so vključene tudi subvencije za slepe in slabovidne v naši občini, o pravici do

brezplačnega prevoza daje mnenje Društvo slepih in slabovidnih na osnovi stopnje okvare

vida. V letu 2017 je bilo 18 takšnih upravičencev (9 za slabovidne in slepe osebe in 9 za njihove spremljevalce).

Za subvencije stanarin upravičencem je bilo iz proračuna Občine Trbovlje porabljenih 376.489 € sredstev. Vlagatelji pridobijo pravico do subvencije najemnine z odločbo o upravnem postopku, če izpolnjujejo z zakonom predpisane pogoje. Število vlagateljev, ki izpolnjujejo pogoje, pa je odvisno od socialnega statusa, ki je prav tako odvisen od različnih dejavnikov.

Občina Trbovlje poskuša slediti trendom trajnostne mobilnosti in biti obenem prijazna do vseh občanov, tudi do starejših. Zato smo se odločili, da predvsem tistim, ki niso doma »v dolini« omogočimo prijaznejši, prijetnejši in hitrejši dostop do trgovin, zdravnika in drugih opravkov. Že pred približno dvajsetimi leti so imeli tudi tisti občani in občanke, ki so doma na območju Terezije, Kurje vasi, doma upokojencev, možnost voziti se z avtobusom in sicer s t. i. »Terezn'čanom«. Za ta namen smo porabili 19.461 € in prepeljali približno 634 potnikov mesečno.

***Družinsko življenje in spoštovanje osebne integritete***

Tudi gibalno oviranim otrokom v Trbovljah želimo omogočiti aktivno preživljanje prostega časa v mestnem parku, možnost igre, vključevanje v družbo ter spoznavanje novih prijateljev, zato smo postavili gugalnico za invalidne osebe.

Projekt Stara šola je nastal v sklopu socialnega podjetništva. V trgovinico pa lahko prinesete predmete (pohištvo, posoda, knjige, televizija, glasbeni stolp, hladilnik, svetilke,…), ki jih ne potrebujete več, a so še popolnoma dobri za nadaljnjo uporabo. V centru bodo tiste stvari, ki morda tudi ne delujejo, popravili, polepšali ter jih po izredno skromnih cenah oddali naprej. Vljudno vabljeni tudi tisti, ki morda potrebujete kaj od prej omenjenega saj se zna zgoditi, da boste tisto, kar rabite, našli prav v tej trgovinici. A tako kot vsaka druga stvar bo tudi ta zaživela le, če jo bomo vzeli za svojo in če se bomo zavedali, da marsikaj kar imamo doma, ni odpadek. V Trbovljah deluje prvi center ponovne uporabe v Zasavju poimenovan »Stara šola«. S socialnim podjetništvom ustvarjamo nova delovna mesta za ranljive skupine oseb ter opravljamo družbeno koristne dejavnosti.

Varstveno delovni center Zagorje dobro sodeluje z Društvom invalidov Trbovlje in se udeležujejo njihove tradicionalne razstave ročnih del, imajo predstavnika v Svetu invalidskih organizacij, dobro sodelujejo z Društvom Sožitje, Športnim društvom 365, Gimnazijo in

ekonomsko srednjo solo Trbovlje, skratka z vsemi akterji, s katerimi si prizadevajo, da bi bilo vključevanje in sobivanje z ranljivejšimi skupinami bolj enakovredno in kakovostno. Skupaj so osnovali in kovali regijski izvedbeni načrt socialnega varstva 2017-2020 in iskali, kaj je tisto ključno v okolju kar prepoznavajo kot skupno dobro.

***Udejstvovanje na področju kulture***

Kultura je nedvomno ena najpomembnejših značilnosti človeka, je njegov svet, v njej se človek razvija in z njo se tudi razlikuje od drugih bitij. Kultura je ogledalo naših vrednot in našega sveta. Zato je treba z ustrezno kulturno politiko omogočiti vsem ljudem enake možnosti dostopanja do kulture in njenega sooblikovanja.

Zavod za kulturo Delavski dom Trbovlje dobro sodeluje z Društvom invalidov, saj gibalno oviranim osebam zagotavljajo brezplačen ogled vseh kulturnih dogodkov. Prav tako pa pomaga invalidskim organizacijam z brezplačnim najemom prostorov za izvedbo njihovih dogodkov. Gledališka dvorana je opremljena z indukcijsko zanko, kar omogoča spremljanje različnih dogodkov tudi tistim, ki uporabljajo slušni aparat.

Tudi Kulturno društvo Svoboda omogoča brezplačen vstop na vse njihove prireditve gibalno oviranim osebam.

V Knjižnici Toneta Seliškarja se močno zavedajo skupine prebivalcev, ki ima drugačne potrebe od večine prebivalcev naše občine. V največji meri se trudijo te potrebe ugotavljati in posameznikom ter skupinam tudi pomagati, da bo njihova uporaba knjižnice in njenih storitev kar najboljša. Oddelek za odrasle je dostopen za invalide na vozičkih. Na tem oddelku je omogočen tudi dostop do knjižničnega gradiva, postavljenega v prostem pristopu.V knjižnici imajo invalidne osebe brezplačno članstvo, kar dokazujejo z veljavno odločbo. Na oddelku za odrasle je organiziran tudi otroški kotiček, kjer je izbor otroških knjig, ki si jih lahko izposodijo gibalno ovirani otroci in jim tako ni potrebno premagovati stopnic, ki vodijo na mladinski oddelek.

Na oddelku za odrasle in v enoti Dom svobode so pozorni, da uporabnikom, ki slabo vidijo ponudijo zbirko Srebrne niti založbe Miš, ki vključuje gradivo s kakovostno vsebino in z večjimi črkami. Na mladinskem oddelku imajo posebej označeno gradivo, ki je primerno za uporabnike z disleksijo. Na oddelku za odrasle imajo tudi zbirko zvočnih knjig, ki jo redno dopolnjujejo. Ponujajo možnost glasnega branja uporabnikom, ki sami (zaradi takšnih ali drugačnih težav) ne zmorejo ali ne želijo prebirati različnih vsebin.

Zaposleni v Knjižnici so se udeleževali različnih predavanj in izobraževanj, ki jih je organiziralo Medobčinsko društvo slepih in slabovidnih v KTS z namenom izboljšati kakovost knjižničnih storitev za slepe in slabovidne uporabnike. Letos so zanje pripravili tudi seznam gradiva, ki je kakovostno in bi bilo primerno za preoblikovanje v zvočne knjige.

Skupaj z društvom Šent Knjižnica T. Seliškarja organizira posebno vodenje po knjižnici, ki je prilagojeno uporabnikom/članom društva in jim tako približajo knjižnico, njeno dejavnost in gradiva, ki bi jih utegnila zanimati. V okviru knjižnične domoznanske dejavnosti so članice in člani ter mentorice in mentorji Šent-a svoje delo že predstavili v čitalnici knjižnice, v okviru vodenega pogovora in predstavitve.

Knjižnica sodeluje tudi z Domom upokojencev F. Salamon in v njihove prostore mesečno dostavlja knjižnično gradivo, ki si ga oskrbovanci lahko izposodijo. Skrbijo, da je gradivo tematsko primerno in aktualno.

Knjižnica je opremljena z elektronsko povečevalno lupo, ki se nahaja na oddelku za odrasle v čitalnici.

Za sofinanciranje programov društev, ki se ukvarjajo z ljubiteljsko kulturno dejavnostjo, je bilo v letu 2017 porabljenih 30.597 €. Sredstva so bila dodeljena 27 upravičencem iz občine Trbovlje na podlagi javnega razpisa.

Za delovanje Javnega sklada za kulturne dejavnosti, območne izpostave Trbovlje, Zveze kulturnih društev Trbovlje in KUD Delavska godba Trbovlje pa je bilo v letu 2017 porabljenih 24.300 €.

Društva in zveza so sredstva porabili za izvajanje svoje redne dejavnosti, za udeležbo na revijah, srečanjih, tekmovanjih, za strokovne sodelavce ter za organizacijo prireditev.

Mladinski center Trbovlje je organiziral Mednarodni trening Theatre for inclusion. V okviru treninga so mladinski delavci razvijali orodja za vključevanje in komunikacijo skozi uporabo gledaliških tehnik. Pilotna izvedba ene izmed delavnic, ki so jih razvili v okviru treninga je potekala v sodelovanju uporabnikov VDC Zagorje.

***Šport***

Šport ne sme biti ekskluzivna pravica določene družbene skupine, pač pa priložnost za vse, da se skozi gibanje ali miselne aktivnosti razvijajo glede na svoje zmožnosti. Predstavljati mora prostor socialne vključenosti, enakopravnosti in razvoja vsakega člana družbe, pa naj se želi ukvarjati z vrhunskim športom ali športno rekreacijo.

Pomembno je, da se invalidom zagotovijo enake možnosti za rekreacijo in šport. To pomeni, da se zagotovi dostopnost do športnih objektov in, da se finančno podpre prilagojene športne in rekreativne programe za invalide. Športne in rekreativne dejavnosti je potrebno prilagoditi potrebam, glede na telesne zmogljivosti in raven invalidnosti. Invalidom, ki so pa pripravljeni tudi tekmovati pa je potrebno to omogočiti. Pri invalidih-športnikih je še bolj kot pri zdravih razvita tekmovalna strast, samodisciplina, samospoštovanje in tovarištvo.

Vsi športni objekti, ki so v upravljanju Zavoda za šport (ŠD Polaj, kompleks Rudar in Letno kopališče Trbovlje), so bolj ali manj prilagojeni uporabi invalidov. Prilagojeni so dostopi do objektov, prehodi na tribune ter uporaba sanitarij.

Na vseh športnih objektih, ki so v upravljanju Zavoda za šport Trbovlje je dostopnost za invalide primerno urejena. Prav tako so na vsakem objektu vsaj ene urejene sanitarije za invalide (ŠD Polaj ima dvoje tovrstno urejenih sanitarij).

Pomoč invalidskim ter humanitarnim organizacijam je v Zavodu za šport stalnica. Tako pomagajo oz. sodelujejo z Mladinski centrom Trbovlje in Zagorje, Šent Trbovlje, Društvom prijateljev mladine Trbovlje, Centrom za socialno delo in Varstveno delovnim centrom Zagorje. Pomagajo tako z brezplačnim najemom športnih objektov kot z brezplačnimi vstopnicami za letno kopališče.

Zavod za šport se že nekaj časa trudi postaviti dvigalo za spust in dvig invalidov v bazen letnega kopališča v Trbovljah, vendar zaradi pomanjkanja sredstev to še ni realizirano. Vendar ne bodo odnehali in se bodo še naprej trudili pridobiti potrebna sredstva s pomočjo donatorjev, sponzorjev in Zvezo invalidov Slovenije in verjamejo, da jim bo v doglednem času uspelo.

Na javnem razpisu za leto 2017 je sredstva pridobilo 8 športnih društev, katera se ukvarjajo s športom invalidov in otrok s posebnimi potrebami (Društvo vojnih invalidov Zasavje, Društvo športni raj, Atletski klub Rudar, Društvo invalidov Trbovlje, ŠD Pjusk, Plavalni klub Lafarge Trbovlje, Strelsko društvo 1956 in Namiznoteniški klub Trbovlje). V športne aktivnosti je bilo vključenih 144 odraslih in 18 otrok. Velik del sredstev je bil namenjen rekreativni in interesni dejavnosti (strelstvo, nordijska hoja, balinanje, plavanje).

Mladinski center Trbovlje je pripravil skupaj z VDC Zagorje turnir inkluzivnega pingponga, kjer je sodelovalo 20 udeležencev.

Vključenost športnikov invalidov v društvo pomaga premagovati predsodke in strahove pred to populacijo, ki so predvsem posledica nepoznavanja življenja invalidov zaradi njihove socialne izoliranosti, kar velja tako za otroke kot tudi odrasle. Spodbuja tudi medsebojno druženje in spoznavanje na društvenih prireditvah, kar pomeni polnopravno socializacijo invalidov. Za društvo oziroma ponudnika športa in rekreacije to v končni fazi pomeni boljšo podobo v okolju v katerem se nahaja, saj preko raznovrstnosti programov skrbi za dobrobit celotne populacije.

Na tak način je vsem omogočeno redno vključevanje in ohranjevanje psihofizičnih sposobnosti. Poskrbljeno je tudi za tekmovanja, ki so tako lokalnega, regijskega kot tudi državnega nivoja. Poleg tega smo s sofinanciranjem dejavnosti zavodov omogočili vadbo športnim društvom v telovadnicah osnovnih šol in športni dvorani, ob različnih večjih športnih prireditvah smo društvom zagotavljali dodatna sredstva ter drugo pomoč.

***Verske aktivnosti***

Dostop za invalide v župnijsko cerkev, v župnišče in v prostore Karitasa je primerno urejen. Za cerkvijo je urejeno in ustrezno označeno parkirišče za invalida.

*Pripravila:*

*Karmen RABUZIN*

 **Županja občine Trbovlje**

 **Jasna GABRIČ**